– Tidligere har julekalenderen vært det programmet som har blitt desidert mest sett på i SVT Play, men de siste dagene har Skam gått forbi, som det mest sette noensinne, fortalte administrerende direktør i SVT til Sveriges Radio.

Rettighetene til den norske serien ble i fjor solgt til både Danmark, Sverige og Island. Nå er serien, som til å begynne med var vanskelig å selge til utlandet fordi den ble ansett som for vågal, blitt strømmet over 20 millioner ganger.

Stengt i utlandet

Tidligere denne uken ble det klart at NRK blokkerer serien for utenlandske seere etter krav fra plateselskapsorganisasjonen IFPI. Musikkbransjen mener avtalene NRK har inngått for bruk av musikk i egne produksjoner, ikke tar høyde for den internasjonale suksessen «Skam» har blitt.

– NRK har mottatt et krav fra IFPI Norge om umiddelbar geoblokkering av serien slik at den bare kan ses i Norge, forteller NRKs advokat Kari Anne Lang-Ree om bakgrunnen for blokkeringa.

Hun forteller at NRK tar innspillene fra musikkbransjen på alvor og at de er i dialog med IFPI for å finne en løsning.

Kina-omtale

Og det er ikke bare i nabolandene at Skam-serien har fått oppmerksomhet.

«Xiuchi», eller «Skam» som det kalles på norsk, har vakt oppsikt i Kina. I dag hylles den norske serien av partiavisen Global Times. Foto: NRK / Peter Svaar

– Norge har de siste årene produsert få populære TV-serier, men «Skam» har klart å skape oppstyr over hele verden, skrev den kinesiske partiavisen Global Times tidligere denne uken.

NRK har vært blokkert i Kina siden Nobel-tildelingen til Liu Xiaobo i 2010, så det er umulig å komme inn på NRKs nettsider uten å bruke VPN, men kinesiske fans har kopiert hele sesong 3 og lagt den ut på egne streaming-nettsteder med kinesiske undertekster slik at fansen her kan følge dramaet mellom Isak og Even på kinesisk.